钦定古今图书集成/明伦汇编/氏族典/第088卷 > 卢潜
## 钦定古今图书集成/明伦汇编/氏族典/第088卷 > 卢潜

按《北齐书卢潜传》：“潜，范阳涿人。容貌瑰伟，善言谈，少
有成人志尚。仪同贺拔胜辟开府行参军，补侍御史。
世宗引为大将军西阁祭酒，转中外府中兵参军，机
事强济，为世宗所知。天保初，除中书舍人，以奏事忤
旨免。寻除左民郎中，坐讥议《魏书》被禁止。会清河王
岳将救江陵，特敕潜以为岳行台郎，还迁中书侍郎”，
寻迁黄门侍郎。黄门郑子默奏言“潜从清河王南讨”，
清河王令潜说梁将侯瑱大纳赂遗，还不奏闻。显祖
杖潜一百，仍截其须，左迁魏郡丞。寻除司州别驾，出
为江州刺史，所在有治方。肃宗作相，以潜为扬州道
行台左丞。陈泰谯二州刺史王奉国、合州刺史。周令
珍前后入寇，潜辄破平之。以功加散骑常侍，食彭城
郡干，迁合州刺史，又除行台尚书，寻授仪同三司。王
琳锐意图南，潜以为时事未可，由是与琳有隙，更相
表列。世祖追琳入京，除潜扬州刺史，领行台尚书。潜
在淮南十三年，任总军民，大树风绩。武平三年，征为
五兵尚书。未几，陈将吴明彻渡江侵掠，复以潜为扬
州道行台尚书。五年，与王琳等同陷，寻死建业，年五
十七。赠开府仪同三司、尚书左仆射、兖州刺史。无子，
以弟士邃子《元孝》为嗣。